পরিবেশ বান্ধব মণ্ডপে সাজবে আলিপুরদুয়ারের স্বামীজী ক্লাবের পুজো

অজয় সাহ, আলিপুরদুয়ার: পুজোর (Durga Puja) গন্ধ আকাশে, বাতাসে। সেজে উঠছে প্রকৃতি। এক মাসের কম সময় রয়েছে দেবী দুর্গার আগমনে। প্রস্তুতি চলছে বিগ বাজেটের পুজোগুলিতে। আলিপুরদুয়ার (Alipurduar) জেলার অন্যতম বড় বাজেটের পুজো বেলতলা স্বামীজী ক্লাবের (Beltola Swamiji Club) পুজো। এবারে তারা পরিবেশ বান্ধব পুজো মণ্ডপ (Eco-friendly puja pavilion) উপহার দিতে চলেছেন জেলাবাসীদের।

পুজো মণ্ডপ পুরোটাই তৈরি হতে চলেছে চারা গাছ দিয়ে। প্রায় ৭ হাজার চারা গাছ ব্যবহার করে পুজো মণ্ডপ তৈরি হচ্ছে। প্রতিমাতেও থাকছে এই থিমের ছোঁয়া। প্রতিমা পুজো মণ্ডপের ভেতর তৈরি হচ্ছে। আলিপুরদুয়ার শহরের প্রতিমা শিল্পী এই প্রতিমা তৈরি করছেন। যেখানে মাঝেমধ্যে শোনা যাচ্ছে বৃক্ষ নিধনের কথা সেখানে পুজো মণ্ডপে দেখা যাবে একসঙ্গে অসংখ্য চারা গাছ। শহরের মাঝে প্রকৃতির বিশুদ্ধতা পেতে চলেছেন জেলাবাসী বলে দাবি পুজোর কর্মকর্তাদের।শুধু গাছ নয় পুজো মণ্ডপে দেখা যাবে বাঁশ, পাট কাঠির কাজ। সঙ্গে সামঞ্জস্য রেখে আলোকসজ্জা।

পুজো কমিটির সভাপতি সৈকত দে জানান, “গত ৫ মাস আগে এই থিম নিয়ে ভেবেছি আমরা। তারপরে স্থানীয় এক নার্সারিকে চারা গাছগুলি তৈরির বরাত দেওয়া হয়। তিন মাস সময় লেগেছে চারা গাছ গুলি তৈরি করতে। এবার একটি অন্যরকম পুজো মণ্ডপ আমরা জেলাবাসিকে উপহার দিচ্ছি।”

আরও পড়ুন- বঙ্গোপসাগরে নিম্নচাপ, দেখে নিন পুজোয় কেমন থাকবে আবহাওয়া?

জানা গিয়েছে, ৭ হাজার পুজো মণ্ডপের মধ্যে রয়েছে মানি প্ল্যান্ট, পাতা বাহার, অর্কিড জাতীয় ফুলের গাছ। তবে কত বাজেট খরচ হয়েছে তা বলেননি ক্লাব কর্তৃপক্ষ। তাঁদের মতে ভাল পুজো উপহার দেওয়া তাঁদের লক্ষ্য। এমন এক থিম যা সকলের মনে থাকবে সবসময়।

ক্লাবের মিডিয়া কনভেনর শুভজিৎ ধর জানান, “গত বছর আমরা সবচেয়ে বড় দুর্গা তৈরি করেছিলাম যা আলোড়ন ফেলেছিল।এবারে অসংখ্য চারা গাছ দিয়ে পুজো মণ্ডপ তৈরি করা হচ্ছে। আমরা আশা রাখছি এই থিম মানুষ প্রথমবার উত্তরবঙ্গবাসী দেখবে।”

দেখুন আরও খবর-